март | 2014 | GISSEN
GISSEN стартира „За рибите и хората” от Варна
Публикувано на 27.03.2014 от gissen
„За рибите и хората” представя Галерия GISSEN. Изложбата включва 33 карикатури от цикъла „Морска сатира” на Живко Тенев – GISSEN. Той е най-креативният художник в България. Изложбата е неговата пета продукция от началото на годината. През последните 12 години той е показал 72 различни свои изложби. Има участия в повече от 110 международни изложби на четири континента. Печелил е награди на международни салони на карикатурата в Италия, Сирия и Китай. „За рибите и хората” си е чиста сатира, която ни показва не само, че живеем на дъното, но и че там се чувстваме съвсем уютно и нямаме никакво намерение и желание да изплуваме на повърхността, сподели авторът. Неслучайно стартът на изложбата бе даден от Варна. GISSEN посвещава тази своя изложба в подкрепа на Варна в битката за културна столица на Европа през 2019 г.
Всякаква подкрепа е добре дошла, каза сър Робърт Скот, консултант на варненската кандидатура за Европейска столица на културата. Според британеца икономиката в региона ще спечели изключително много, ако Варна грабне престижната титла. „Гордея се с това, че Варна е единствения град-кандидат от източната част на страната. В този смисъл за мен битката вече е между Източна и Западна България“, изтъкна сър Скот, който е ръководил кампанията по кандидатурата на Ливърпул за Европейска столица на културата през 2008 г.
Уникални дискове с целия цикъл „Морска сатира”, включващ 86 карикатури и съдържащи автограф от автора се продават единствено и само от галерия GISSEN. Оригиналното в случая е, че номерацията се прави от автора в самия автограф. Цената на всеки от 33-те номерирани диска е 200 лв.
Teenage Wasteland показва Росен Тенев
Публикувано на 20.03.2014 от gissen
Фотоизложбата Teenage Wasteland на Росен Тенев е новата премиера през тази седмица в Галерия GISSEN, най-голямата и динамично развиваща се виртуална платформа за изкуство в България. Изложбата разказва пътешествие на група тинейджъри до изгубената земя на хипитата сподели авторът. От последните му няколко изложби е видно, че много добре е усвоил изкуството да разказва с камерата. В първата си самостоятелна изложба през 2007 г., когато беше само 12-годишен, Росен видя през своя обектив харманлийското село Изворово като „Сърцето на Сакар”. Малко след това две негови изложби акварели „Да достигнеш Сатурн” и „Двойна експлозия” буквално взривиха арт средите през лятото на 2008 г. Година по-късно той показа в Галерия GISSEN „Старият Шефийлд”. След известен период на затишие, през който младият талант се беше посветил на испанския език и китарата, някак си съвсем закономерно през 2011 г. дойде фотоизложбата „Сарагоса”. През 2013 г. Росен Тенев показа фотоизложбата „Повикване от Лондон”, която се превърна в своеобразна реплика срещу насажданата във Великобритания паника от Великото преселение на българите и румънците на острова.
„Фантазии на една кука” в Галерия GISSEN
Публикувано на 16.03.2014 от gissen
„Фантазии на една кука” се нарича новата премиерна изложба в Галерия GISSEN. Неин автор е Диана Тенева. Това не е просто изложба на плетки. Преди малко повече от месец, авторът й Диана Тенева влезе в Топ 100 на най-креативните хайку-поети в Европа. Намирам в изработката на тези фантазии нещо, което придава нов смисъл на нещата. Съвсем различно е, когато едно произведение може и да се докосне с ръка, сподели Диана.
Най-голямата българска виртуална галерия вече се сдоби с нов раздел за приложно изкуство и тук ще намират своето място хора, които наистина умеят да влагат дух в онова, което правят, пък било то и най-прозаично на пръв поглед, заявиха организаторите на изложбата. Фантазиите на Диана Тенева са наистина един чудесен старт на новия раздел, който се надяваме много бързо да намери своята публика.
„Песяци” нахлуха в Галерия GISSEN
Публикувано на 06.03.2014 от gissen
Песяците от Широка лъка нахлуха в Галерия GISSEN. „Песяци” се нарича новата премиерна изложба в най-атрактивната виртуална галерия в България. Тя пресъздава фолклорния празник „Песпонеделник”, който се чества всяка година в първата седмица на март в Широка лъка. Автор на фотоизложбата е Живко Тенев и това е поредната заигравка на известния художник с фотокамерата. Сред неговите фотопроекти са още „Един град – две лица” /2008/, „Рабово – хлябът на боговете” /2010/, „Зима в Минерални бани” /2012/, „Виното на Сабазий” /2012/ и „Българският Холивуд” /2014/.
Широколъшките „песяци“ представляват група маскирани и костюмирани мъже (обикновено младежи). Тази група или дружина има „старейшина“, „нивеста“ („песяцка нивеста“ или „бабица“) и няколко „песяци“ („песяцки старци“). Освен „нивестата“ всички други имат маски („сурьети“) от цели овчи кожи, обърнати с вълната навън. Кожите се нахлузват на лицето и имат изрязани две дупки за очите и една за уста. За подчертаване на очите и устата, около дупките има нашити кръгове от червен плат. Някои слагат на устата лукови люспи, които изглеждат като големи и страшни зъби. За да се предаде по-подчертан мъжки вид на лицето се пришиват мустаци и бради. На така направената маска, някои слагат овнешки, пърчови или волски рога.
Всички песяци са „въоръжени“ със саби, боядисани с червена боя наречени „спатилки“. На пояса си песяка е препасал „татралки“ (хлопки на овце). Старейшината не се отличава външно от другите песяци. Той началства останалите, определя наказанията на заловените „похитители“ на „нивестата“ и се грижи особено много за нейната сигурност. „Нивестата“ е съпруга на старейшината. Нейната роля се изпълнява от момче или мъж, облечен в женски дрехи от широколъшка носия: вълненик, клашник, пояс, миндил и кърпа на главата. Има забучена в пояса хурка и преде по пътя. Песяците ходят от къща на къща за да гонят лошото и за здраве и берекет. Ако те прескочи песяк ще ти върви през цялата година. След като обходят къщите песяците се отправят към селския площад („купището“), където представят венчален обред на невестата и старейшината, раждане, оран, засяване. „Песяците” ще донесат здраве и успех и за Галерия GISSEN, твърдят организаторите на изложбата. Само за първите два месеца на 2014 г. в галерията са отчетени над 12 000 гледания, което е твърде висока цифра за институция от сферата на културата.